**MÁSOLD** az irodalomfüzetedbe a következő szöveget! **TANULD** is **MEG**!

**ARANY JÁNOS: TENGERI HÁNTÁS**

A walesi bárdok történelmi ballada, mert történelmi témát dolgoz fel.

A **Tengeri hántás** című ballada a népköltészet témájához és a néphagyományok világához nyúl.

Az **első versszak a jelenben** játszódik: a falu apraja-nagyja összegyűlt a tűz köré, ahol kukoricát (tengerit) fosztanak. Innen a cím: Tengeri hántás, vagyis kukoricafosztás. Közben különféle történetekkel szórakoztatják egymást. A 2. versszakban az idősebbek közül valaki rászól a fiatalabbakra, hogy inkább dolgozzanak összebújás helyett. A **3. versszakban** kezdődik a történet, tehát a **múltba jutunk vissza**. Viszont innentől **minden versszak utolsó előtti sora a jelenhez** kapcsolódik (az utolsó versszak kivételével):

1. versszak: **jelen** a tűz körül, este van, rémes árnyak látszódnak

2. versszak: **jelen** idő itt is, rakjanak a tűzre, figyeljenek a munkára

3. versszak: hűvös az éjszaka, hideg szél fúj

4. versszak: telihold van

5. versszak: Bodri kutya rókát kerget

6. versszak: vadkan mozgása hallatszik

7. versszak: csillaghullás van az éjszaka

8. versszak: harmat ül rá a növényekre

9. versszak: az elbeszélő munkára szólítja fel a tűz körül ülőket

10. versszak: harangszóra figyelmeztet

11. versszak: bagolyhuhogás hallatszik

12. versszak: ébrenlétre hívja fel a mesélő a figyelmet

13. versszak: éjfélt ütnek a faluban

14. versszak: **jelen idő**, lohad a tűz

Az idősebb kukoricafosztó a következő történetet meséli el a fiataloknak: Az árva **Dalos Eszti** szép lánnyá serdülve beleszeret a hallgatag és búskomor juhászbojtárba, **Tuba Ferkóba**. Szeretőkké válnak. Ferkó azonban egyszer csak eltűnik. Eszti gyermeket vár. Mire Ferkó visszatér, Eszti gyermekével már a temetőben nyugszik: „Itt **nyugosznak,** fagyos földbe” (11. versszak).

Ferkónak bűnhődnie kell. Büntetése az, hogy lelkiismeret-furdalása támad, hallucinációi lesznek, Eszti hangját hallja. Egy éjszaka a szénaboglya helyett a falu tornyára mászik fel. Onnan lezuhan, és szörnyethal. Az utolsó versszakban, visszatérve a jelenbe a tűz elalszik, a fiatalok összebújva pihennek, a levegőben pedig a meghalt szerelmesek kísértetként „muzsikálnak”.

**OLVASD EL** az irodalomkönyv 133-135. oldalát egészen a feladatokig! Feladatokat most nem kell megoldanod. **FEJBŐL** viszont tanuld meg a ballada **első két versszakát** (addig, hogy *Te gyerek, gondolj a tűzzel*)! **Küldj fotót/fotókat** a másolt szövegről!